Paterna reclama responsabilitats al EMTRE per haver cobrat la TAMER sense que existisca Ecoparc
02/02/2016

# Paterna reclama responsabilitats al EMTRE per haver cobrat la TAMER sense que existisca Ecoparc

[![L’alcalde junt  amb la Presidenta del EMTRE, Pilar Soriano](/images/noticias/2016/02/alcalde-presidenta-emtre.jpg)](/images/noticias/2016/02/alcalde-presidenta-emtre.jpg)

02.02.2016

L'Alcalde exigirà a Pilar Soriano “un major esforç perquè es note que el PP ja no governa en l'Entitat Metropolitana i s'evidencie que hi ha hagut un canvi, que encara no es percep per la ciutadania”

L'Ajuntament de Paterna ha reclamat responsabilitats econòmiques a l'Entitat Metropolitana per al Tractament de Residus (EMTRE) per haver cobrat la taxa TAMER durant tots aquests anys sense que Paterna tinga Ecoparc. Així s'ha pronunciat el primer edil per a avançar que, tal com es va acordar en l'última sessió plenària, els serveis jurídics de l'Ajuntament de Paterna van a estudiar la possibilitat de reclamar la part desemborsada fins que el servei de recollida d’ensers i restes d'obra es preste amb normalitat i de forma completa.

L'Alcalde ha avançat que exigirà a la Presidenta del EMTRE, Pilar Soriano, “un major esforç perquè es note que el PP ja no governa en l'Entitat Metropolitana i s'evidencie que hi ha hagut un canvi, que encara no es percep per la ciutadania”. En aquest sentit ha oferit “una col•laboració sincera per a impulsar la construcció de l’Ecoparc, que estarà situat a Paterna i que també donarà servei a altres municipis de la comarca”.

El primer edil li ha recordat a la Presidenta del EMTRE que existeix un acord plenari d'aquest passat mes de gener, en el qual de forma unànime, els regidors que formen part de la Corporació van exigir a l'entitat metropolitana que, fins que es construïsca definitivament l’Ecoparc a Paterna, assumisca el cost de recuperar aquest servei municipal que l'anterior equip de Govern del PP va dilapidar. “Paterna ha donat passos per a solucionar aquest greu problema que esperem que la EMTRE solucione, amb el ple suport d'aquest Ajuntament”, ha conclòs Sagredo.